ananddey/assamese-wiki-corpus huggingface dataset:
বাল্য বিবাহ নিষেধ আইন, ২০০৬

বাল্য বিবাহ নিষেধ আইন, ২০০৬ ভাৰতৰ সংসদে গৃহীত কৰা এখন আইন। ২০০৭ চনৰ ১ নৱেম্বৰ তাৰিখৰ পৰা জম্মু আৰু কাশ্মীৰ আৰু পুডুছেৰীৰ ৰেন'কেণ্টৰ বাদে সমগ্ৰ ভাৰতত এই আইন কাৰ্যকৰী হয়। এই আইনে পূৰ্বৰ পৰা প্ৰচলিত বাল্য বিবাহ নিৰোধক আইন, ১৯২৯ক প্ৰতিষ্ঠাপন কৰিলে। ২০১৭ চনৰ অক্টোবৰ মাহত ভাৰতৰ উচ্চতম ন্যায়ালয়ে নাবালিকা পত্নীৰ লগত যৌন কাৰ্যৰ বিষয়ে এক মাইলৰ খুঁটি স্বৰূপ ৰায়দান দিয়ে। এই ৰায়ে ভাৰতীয় আইনব্যৱস্থাত থকা ব্যতিক্ৰমক অপসাৰণ কৰে। পূৰ্বৰ আইন মতে নাবালিকা পত্নীক ধৰ্ষণকাৰী ব্যক্তিয়ে আইনী সুৰক্ষা লাভ কৰিছিল।

ঐতিহাসিক পটভূমি

ইউনিচেফে ১৮ বছৰ বয়স সম্পূৰ্ণ হোৱাৰ আগতে অনুষ্ঠিত বিবাহক বাল্য বিবাহ হিচাপে নিৰূপণ কৰিছে। লগতে এই প্ৰথাক মানৱধিকাৰ লংঘন কৰা বুলিও উল্লেখ কৰিছে। সামাজিক প্ৰথা, সাংস্কৃতিক আৰু ধৰ্মীয় সুৰক্ষাৰ নীতিৰ ওপৰত প্ৰতিষ্ঠিত হোৱাৰ বাবে বাল্য বিবাহৰ দৰে সামাজিক ব্যাধিৰ বিৰুদ্ধে যুদ্ধ কৰা কঠিন। ২০০১ চনৰ লোকপিয়ল মতে ভাৰতৰ ১৮ বছৰৰ কম বয়সৰ ১৫ লাখ ছোৱালীয়ে ইতিমধ্যে বিয়া কৰাইছিল। বাল্য বিবাহৰ ফলত শিশুৰ সামাজিক, শাৰীৰিক আৰু মানসিক সমস্যাৰ সৃষ্টি হয়। তাৰে ভিতৰত উল্লেখযোগ্য হল শিক্ষাৰ অভাৱ, বন্ধু আৰু পৰিয়ালৰ পৰা পৃথক্কৰণ, যৌন শোষণ, প্ৰাথমিক গৰ্ভাৱস্থা আৰু স্বাস্থ্যৰ অৱনতি, ঘৰুৱা হিংসা, উচ্চ শিশু মৃত্যুৰ হাৰ, জন্মৰ সময়ত শিশুৰ কম ওজন ইত্যাদি।

উদ্দেশ্য

এই আইন খনৰ মূল উদ্দেশ্য হল ভাৰতত বাল্য বিবাহ আৰু ইয়াৰ লগত জড়িত প্ৰথা সমূহক নিষিদ্ধ কৰা। সমাজৰ পৰা বাল্য বিবাহ সমূলি নাশ কৰিবলৈ পূৰ্বৰ ব্ৰিটিছ চৰকাৰৰ দিনৰ পৰা প্ৰচলিত বাল্য বিবাহ নিৰোধক আইন, ১৯২৯ৰ ঠাইত এই আইন ২০০৬ চনত প্ৰণয়ন কৰা হৈছিল। এই নতুন আইনে বাল্য বিবাহক নিষিদ্ধ কৰিবলৈ আইনী বিধি প্ৰদান কৰে। ই ভুক্তভোগীক ৰক্ষা কৰে আৰু সহায়িতা প্ৰদান কৰে লগতে এনে অপৰাধী সকলক কঠোৰ শাস্তি প্ৰদান কৰাত সহায় কৰে। ইয়াৰ লগতে এই আইনে বাল্য বিবাহ নিৰোধক বিষয়া নামৰ এক চৰকাৰী পদ সৃষ্টি কৰিলে। এই বিষয়াজনক ৰাজ্য চৰকাৰে গোটেই ৰাজ্য বা ৰাজ্যৰ এক বিশেষ অংশৰ বাবে নিযুক্তি প্ৰদান কৰে।

আইনৰ গঠন

বাল্য বিবাহ নিষেধ আইন, ২০০৬ ৰ ২১টা বিভাগ আছে। এই আইন জম্মু আৰু কাশ্মীৰ আৰু কেন্দ্ৰীয় শাসিত অঞ্চল পুডুছেৰী ৰেন'কেণ্টছৰ বাহিৰে গোটেই ভাৰততে এই আইন প্ৰযোজ্য হয়। এই আইন অনুসৰি বাল্য বিবাহৰ লগত জড়িত অপৰাধীৰ বিৰুদ্ধে জামিনবিহীন গোচৰ তৰিব পাৰি।

তথ্য উৎস

বাহ্যিক সংযোগ

কেৰালাত বাল্য বিবাহৰ বাতৰি
নাবালিকাৰ বিবাহৰ ওপৰত প্ৰবন্ধ

শ্ৰেণী:ভাৰতৰ আইন
শ্ৰেণী:বলপূৰ্বক বিবাহ
লাগুনা ডেল মাউলে (আগ্নেয়গিৰি)

লাগুনা ডেল মাউলে হৈছে চিলিৰ এণ্ডিজ পৰ্বতমালাৰ এক আগ্নেয়ক্ষেত্ৰ। ই আৰ্জেণ্টিনা-চিলি সীমান্তৰ ওচৰত অৱস্থিত, আৰু আংশিকভাৱে এই সীমান্ত অতিক্ৰমো কৰিছে। আগ্নেয়ক্ষেত্ৰৰ বেছিভাগ চিলিৰ মাউলে অঞ্চলৰ টালকা প্ৰদেশত আছে। ই দক্ষিণ আগ্নেয়গিৰি অঞ্চলৰ এটা অংশ, এণ্ডিয়ান আগ্নেয়গিৰি বেল্টৰ অংশ। আগ্নেয়গিৰি ক্ষেত্ৰখনে ৫০০ বৰ্গ কি.মি (১৯০ বৰ্গ মাইল) এলেকা আৱৰি আছে। আৰু ইয়াত কমেও ১৩০টা আগ্নেয়গিৰিৰ বেল্ট আছে।

তথ্য সংগ্ৰহ

শ্ৰেণী:আগ্নেয়গিৰি
লক্ষহীৰা দাস

লক্ষহীৰা দাস অসমৰ এগৰাকী কবি, গীতিকাৰ, গায়িকা আৰু শিক্ষাবিদ। তেওঁ অসমৰ গুৱাহাটী অনাতাঁৰ কেন্দ্ৰৰ স্বীকৃতিপ্ৰাপ্ত গীতিকাৰ। ১৯৬৮ চনত লাচিত বৰফুকন ছবিৰ বাবে তেওঁ শ্ৰেষ্ঠা নেপথ্য কণ্ঠশিল্পীৰ বঁটা লাভ কৰে।

উদ্ধৃতিসমূহ

মই ভাবোঁ মই সৎ। কলম আৰু কণ্ঠ মোৰ সম্পদ। নিজৰ বিচাৰ-বুদ্ধিৰ সঠিক সময়ত সঠিক প্ৰয়োগেৰে মই জীৱনক গতি দিবলৈ সক্ষম হৈছোঁ। সততাৰে জীৱনক উপভোগ্য কৰি তুলিব পাৰি।
নিয়মীয়া বাৰ্তা, ২৯ আগষ্ট, ২০২১
জীৱন সলনি কৰিবলৈ সংগ্ৰাম আৰু সহজ কৰিবলৈ ত্যাগৰ প্ৰয়োজন৷
উক্তি সঞ্চয়ন, সংগ্ৰাহক: শ্ৰীৰাম চন্দ্ৰ ভূঞা, ৪১ পৃ: নং; প্ৰকাশিকা: বীণা বৰা ভূঞা

উত্‍স

বাহ্যিক সংযোগ

Category:অসমৰ ব্যক্তি
Category:কবি
Category:গীতিকাৰ
Category:শিক্ষাবিদ
Category:জীৱিত ব্যক্তি
কুমুদবেন মণিশংকৰ যোশী

কুমুদবেন মণিশংকৰ যোশী ( ৩১ জানুৱাৰী ১৯৩৪ – ১৪ মাৰ্চ ২০২২) এগৰাকী ভাৰতীয় ৰাজনীতিবিদ আৰু ইন্দিৰা গান্ধীৰ নেতৃত্বত ভাৰত চৰকাৰৰ উপ-মন্ত্ৰী আছিল।

জীৱনী

১৯৮৫ চনৰ ২৬ নৱেম্বৰৰ পৰা ১৯৯০ চনৰ ৭ ফেব্ৰুৱাৰীলৈকে তেওঁ ভাৰতৰ অন্ধ্ৰপ্ৰদেশ ৰাজ্যৰ ৰাজ্যপাল আছিল। শৰ্দা মুখাৰ্জীৰ পিছত তেওঁ ৰাজ্যখনৰ দ্বিতীয়গৰাকী মহিলা ৰাজ্যপাল আছিল। ইয়াৰ উপৰিও তেওঁ তথ্য আৰু সম্প্ৰচাৰৰ উপ-মন্ত্ৰী (অক্টোবৰ ১৯৮০ – জানুৱাৰী ১৯৮২) আৰু স্বাস্থ্য আৰু পৰিয়াল কল্যাণৰ উপ-মন্ত্ৰী (জানুৱাৰী ১৯৮২ – ডিচেম্বৰ ১৯৮৪) হয়।

১৯৭৩ চনৰ ১৫ অক্টোবৰৰ পৰা ১৯৭৬ চনৰ ২ এপ্ৰিললৈ, ১৯৭৬ চনৰ ৩ এপ্ৰিলৰ পৰা ১৯৮২ চনৰ ২ এপ্ৰিললৈ আৰু ১৯৮২ চনৰ ৩ এপ্ৰিলৰ পৰা ১৯৮৫ চনৰ ২৫ নৱেম্বৰলৈ তিনিবাৰকৈ ৰাজ্যসভাৰ সদস্য হিচাপে কাৰ্যনিৰ্বাহ কৰা যোশীয়ে গুজৰাট পি.চি.চি. সাধাৰন সম্পাদক আছিল।

দায়িত্ব লোৱাৰ পিছত অলপ সময়ৰ ভিতৰতে তেওঁ ৰাজ্যখনৰ ২৩খন জিলা আৰু প্ৰায়ে বাহিৰলৈ গৈ এক প্ৰকাৰৰ অভিলেখ গঢ়িছিল - হায়দৰাবাদৰ ৰাজভৱনত পূৰ্বৰ ১৩খন জিলাতকৈ অধিক সক্ৰিয় হোৱাৰ অভিলেখ হৈছিল। ১৯৮৫ চনৰ ২৬ নৱেম্বৰৰ পৰা ১৯৮৭ চনৰ ৩০ ছেপ্টেম্বৰৰ ভিতৰত তেওঁ ১০৮ বাৰ জিলাসমূহলৈ গৈছিল, আৰু ৰাজ্যৰ বাহিৰত ২২ বাৰ ভ্ৰমণ কৰিছিল। এন টি ৰামা ৰাও, তদানীন্তন মুখ্যমন্ত্ৰী আৰু তেওঁৰ দলৰ লোকসকলে ইয়াক যোশীয়ে কংগ্ৰেছৰ বাবে অধিক শক্তিশালী ভিত্তি গঢ়ি তোলাৰ প্ৰয়াস বুলি ভাবে।

বিতৰ্ক

যোশীয়ে ইয়াৰ প্ৰতিক্ৰিয়া প্ৰকাশ কৰি হায়দৰাবাদৰ স্থানীয় বাতৰি কাকতক কেইবাটাও সাক্ষাৎকাৰৰ অনুমতি প্ৰদান কৰে। তেওঁ অভিযোগবোৰক "আৱৰ্জনা" বুলি খাৰিজ কৰি কয়, "এনে সমালোচনাৰ উত্তৰ দিয়াটো মোৰ মৰ্যাদাৰ তলত।"

মৃত্যু

২০২২ চনৰ ১৪ মাৰ্চত গাণ্ডেৱীৰ ওচৰৰ চাংগা ধনোৰী গাঁৱত ৮৮ বছৰ বয়সত তেওঁৰ মৃত্যু হয়।

তথ্যসূত্ৰ
অৱন বৰপূজাৰী

অৱন বৰপূজাৰী (, ১৯৩৯-২০২১) আছিল আকাশবাণীৰ এগৰাকী ঘোষক, বাতৰি পৰিৱেশক, কবি, ঔপন্যাসিক আৰু প্ৰবন্ধকাৰ ৷ ১৯৬৪ চনত আকাশবাণী গুৱাহাটী কেন্দ্ৰৰ ঘোষকৰূপে কৰ্ম জীৱন আৰম্ভ কৰা বৰপূজাৰীয়ে পাছলৈ অনুবাদক (গ্ৰেড-এ)ৰূপে অৱসৰ গ্ৰহণ কৰে৷ কাকত-আলোচনীত কবিতা, প্ৰবন্ধ লিখাৰ লগতে তেখেতে ১৯৫০ চনৰ বৰভূইকঁপৰ পটভূমিত 'গ্ৰহণ' নামৰ এখন উপন্যাসো লিখি উলিয়াইছিল ৷ তেখেতে নাট্য-অভিনেতা হিচাপেও পৰিচিতি লাভ কৰিছিল ৷

জন্ম আৰু শিক্ষা

অৱন বৰপূজাৰীৰ জন্ম মাৰ্ঘেৰিটাত হৈছিল যদিও তেখেত অবিভক্ত শিৱসাগৰ জিলাৰ নকছাৰীতহে শৈশৱ-কৈশোৰ অতিবাহিত কৰিছিল ৷ নকছাৰী হাইস্কুলৰ পৰা তেখেতে হাইস্কুল শিক্ষান্ত পৰীক্ষাত ঊত্তীৰ্ণ হয় ৷ ইয়াৰ পিছত জগন্নাথ বৰুৱা মহাবিদ্যালয়ৰ পৰা আই.এ. পাছ কৰে ৷ ১৯৬১ চনত কটন কলেজৰ পৰা তেখেতে ইতিহাস বিষয়ত স্নাতক ডিগ্ৰী লাভ কৰে ৷

কৰ্মজীৱন

১৯৬৪ চনত অৱন বৰপূজাৰীয়ে আকাশবাণী গুৱাহাটী কেন্দ্ৰৰ ঘোষকৰূপে কৰ্মজীৱনৰ পাতনি মেলে৷ ১৯৬৬ চনৰ ১ জুন তাৰিখে তেখেতে আকাশবাণী দিল্লীত বাতৰি পৰিৱেশক হিচাপে যোগদান কৰে ৷ আকাশবাণী দিল্লীৰ পৰা তেখেতে 'সংবাদ বিচিত্ৰা' নামৰ অনুষ্ঠান এটা প্ৰযোজনা কৰিছিল৷ ১৯৮৪ চনৰ ২৬ জুনত অৱন বৰপূজাৰী আকাশবাণী গুৱাহাটী কেন্দ্ৰলৈ বদলি হৈ আহে ৷ ২০০০ চনত এইটো কেন্দ্ৰৰ পৰাই তেখেতে বাতৰি পৰিৱেশক আৰু এ-গ্ৰেডৰ অনুবাদক হিচাপে অৱসৰ লয় ৷

অৱন বৰপূজাৰীয়ে নাটকতো অভিনয় কৰিছিল ৷ তেখেতে একাধিক কাকতৰ লগতে তেখেতে 'প্ৰতিধ্বনি', 'নৱযুগ'ত কবিতা লিখিছিল ৷ চলচ্চিত্ৰ মহোৎসৱৰ প্ৰতিবেদন, বাতৰি আদিৰ বিষয়ে তেখেতে 'অসম বাণী'ত লিখিছিল ৷ কুৰি শতিকাৰ ১৯৫০ চনত অসম কঁপাই যোৱা বৰভূঁইকঁপৰ পটভূমিত অৱন বৰপূজাৰীয়ে 'গ্ৰহণ' নামৰ উপন্যাস এখনো লিখি উলিয়াইছিল ৷

ব্যক্তিগত জীৱন

অৱন বৰপূজাৰীৰ পত্নী বন্তি বৰপূজাৰীও আকাশবাণী গুৱাহাটী কেন্দ্ৰৰ লগত জড়িত ৷ তেখেত কেন্দ্ৰৰ অৱসৰপ্ৰাপ্ত বিষয়া ৷ দম্পতীটোৰ এটি পুত্ৰ সন্তান আছে ৷

মৃত্যু

২০২১ চনৰ ২৮ অক্টোবৰৰ পুৱা ৫ বাজি দহ মিনিটত অৱন বৰপূজাৰীৰ দেহাৱসান ঘটে ৷ হৃদৰোগত আক্ৰান্ত হৈ তেখেত গুৱাহাটীৰ এখন বেচৰকাৰী চিকিৎসালয়ত ৯ অক্টোবৰৰ পৰা চিকিৎসাধীন হৈ আছিল ৷

তথ্যসূত্ৰ

শ্ৰেণী:অসমৰ ব্যক্তি
ভিক্টৰ হিউগো

ভিক্টৰ হিউগো (জন্ম: ২৬ ফেব্ৰুৱাৰী, ১৮০২ ; মৃত্যু: ২২ মে’, ১৮৮৫ ) আছিল ফ্ৰান্সৰ এজন প্ৰসিদ্ধ কবি, ঔপন্যাসিক আৰু নাট্যকাৰ। তেওঁ ৰোমান্টিক সাহিত্য আন্দোলনৰ অন্যতম প্ৰধান ব্যক্তি আছিল। সমাজৰ ন্যায়, দৰিদ্ৰতা আৰু মানবতাৰ বিষয়ত তেওঁৰ লেখাত গভীৰ অনুভূতি দেখা যায়। তেওঁ ফ্ৰান্সৰ এজন মহান সাহিত্যিক হিচাপে আজিও স্মৰণীয়।‘লে মিজেৰাব্‌ল’ আৰু ‘দ্য হাঞ্চবেক অৱ নট্ৰ-ডাম’ তেওঁৰ বিখ্যাত গ্ৰন্থ।

উদ্ধৃতি সমূহ

“ভালপোৱা হৈছে মানুহৰ জীৱনৰ আটাইতকৈ ডাঙৰ সুখ।”
“দুৰ্বল মানুহে ভাগ্যৰ ওপৰত ভৰসা কৰে, শক্তিশালী মানুহে নিজৰ ওপৰত।”
“যিজনে এখন দুৱাৰ বন্ধ কৰে, তেওঁ আন এখন দুৱাৰো খুলি দিয়ে।”

তথ্য সূত্ৰ

বাহ্যিক সংযোগ

Rock band Balladino's song based on Victor Hugo's poem "The Giant in Glee" at Youtube
Victor Hugo at Project Gutenberg
Victor Hugo at French Wikisource
Victor Hugo Central
Les Misérables online
The Hunchback of Notre Dame online
E-texts of some of Hugo's works from various sources
Political speeches by Victor Hugo: Victor Hugo, My Revenge is Fraternity!
Biography and speech from 1851
Select Quotes of Victor Hugo

Category:ফ্ৰান্সৰ ব্যক্তি
Category:মৃত ব্যক্তি
শ্ৰেণী:ঔপন্যাসিক
শ্ৰেণী:নাট্যকাৰ
শ্ৰেণী:কবি
বাবুল ফুকন

বাবুল ফুকন অসমৰ এজন সুদক্ষ ফুটবল খেলুৱৈ আছিল। দীৰ্ঘদিন ধৰি যকৃৎ আৰু বৃক্কৰ ৰোগত আক্ৰান্ত হৈ থকাৰ পিছত ২০১৩ চনৰ ১৪ ডিচেম্বৰ তাৰিখে তেওঁ মৃত্যুবৰণ কৰে।

জীৱনী

বাবুল ফুকনৰ জন্ম হৈছিল ১৯৬৮ চনৰ ১ মে' তাৰিখে তিনিচুকীয়া জিলাৰ জেৰাই চকলভৰীয়া গাঁৱত। তেওঁৰ পিতৃ গন্ধেশ্বৰ ফুকন আৰু মাতৃ বহাগী ফুকন। গন্ধেশ্বৰ ফুকন নৰ্থ বালিজান চাহ বাগিচাৰ কৰ্মচাৰী আছিল। বাবুল ফুকনে পানীতোলা হাইস্কুলৰ পৰা উচ্চ মাধ্যমিক আৰু চেনাইৰাম উচ্চতৰ মাধ্যমিক বিদ্যালয়ৰ পৰা উচ্চতৰ মাধ্যমিক শিক্ষা সম্পন্ন কৰিছিল।
১৯৮১ চনত ধেমাজিত অনুষ্ঠিত ছাব-জুনিয়ৰ আন্তঃজিলা ফুটবল প্ৰতিযোগিতাত তিনিচুকীয়া জিলাক প্ৰতিনিধিত্ব কৰি তেওঁ আত্মপ্ৰকাশ ঘটায়। ১৯৮১ চনত গ্ৰাম্য ক্ৰীড়া ফুটবল আৰু ১৯৮২ চনত জাতীয় ছাব-জুনিয়ৰ ফুটবলত চমকপ্ৰদ খেল প্ৰদৰ্শন কৰাৰ সুবাদত ১৯৮৪ চনত অসম জুনিয়ৰ ফুটবল দললৈ নিৰ্বাচিত হয়। সেই বছৰ ৰাষ্ট্ৰীয় ছাব-জুনিয়ৰ ফুটবলত অসম কেৰালাৰ হাতত ১-০ গ'লত পৰাভূত হৈ ৰাণাৰ্ছ-আপৰ খিতাপ লাভ কৰিছিল। ১৯৮৬ চনত গোৱালপাৰাত অনুষ্ঠিত আন্তঃমহাবিদ্যালয় ফুটবল প্ৰতিযোগিতাত বি বৰুৱা মহাবিদ্যালয়ে প্ৰাগজ্যোতিষ মহাবিদ্যালয়ক ১-০ গ'লত পৰাস্ত বিজয়ীৰ খিতাপ দখল কৰে আৰু বি বৰুৱা দলৰ নেতৃত্ব বহন কৰিছিল বাবুল ফুকনে। ইয়াৰ পিছত বাবুল ফুকনৰ নেতৃত্বতেই গুৱাহাটী বিশ্ববিদ্যালয়ে কলকাতাত অনুষ্ঠিত আন্তঃবিশ্ববিদ্যালয় ফুটবলত অৱতীৰ্ণ হৈছিল।

১৯৮৬ চনৰ পৰা ১৯৯৬ চনলৈ বাবুল ফুকনে মুঠতে আঠবাৰ ৰাজ্যিক ছিনিয়ৰ ফুটবল দলক সন্তোষ ট্ৰফীত প্ৰতিনিধিত্ব কৰিছিল। তাৰোপৰি ১৯৮৫ চনত দিল্লী আৰু লক্ষ্ণৌত অনুষ্ঠিত দুখন খেলত তেওঁ ইটালীৰ বিৰুদ্ধে ভাৰতীয় ২৩ বছৰ অনুৰ্ধ দলৰ সদস্য আছিল। ১৯৮৫ চনতে নেপালত তেওঁ ভাৰতীয় ছিনিয়ৰ দলৰ হৈ খেলাৰ সুযোগ পাইছিল। পুনৰ ১৯৮৬ আৰু ১৯৮৭ চনত পাকিস্তান আৰু ছৌদি আৰৱত ভাৰতীয় জুনিয়ৰ দলৰ সদস্য হিচাপে প্ৰতিনিধিত্ব কৰিছিল।

১৯৮৮ চনত ভাৰতীয় ক্ৰীড়া প্ৰাধিকৰণ (SAI) দলৰ হৈ তেওঁ গুৱাহাটী আৰু ছিলঙত ছোভিয়েট জুনিয়ৰ একাদশৰ বিৰুদ্ধে দূৰ্দান্ত প্ৰদৰ্শ কৰিছিল। ১৯৮৫-১৯৮৮ চনলৈ মহাৰাণা ক্লাৱত, ১৯৮৯ চনত এবছৰৰ বাবে কলকাতাৰ মহমেডান ক্লাৱত খেলাৰ পিছত ১৯৯০ চনত গুৱাহাটী টাউন ক্লাৱত যোগদান কৰে। ১৯৯৩ চনত তেওঁ এবছৰ গুৱাহাটীৰ প্ৰথম ডিভিজন ইয়ং এমেচাৰ ক্লাৱত খেলি ১৯৯৪ চনৰ পৰা ১৯৯৮ চনলৈ মহাৰাণা ক্লাৱত খেলে। ১৯৯৯ চনত তেওঁ ডায়নাম' ক্লাৱৰ হৈ গুৱাহাটী ছুপাৰ ডিভিজন লীগৰ খেলত শেষবাৰৰ বাবে ভাগ লয়।

ভাৰতীয় ষ্টেট বেংকৰ নাহৰলগুণ শাখাত কাৰ্যনিৰ্বাহ কৰা বাবুল ফুকনে ২০০০ চনত প্ৰথম শ্ৰেণীৰ ফুটবলৰ পৰা অৱসৰ লয়। ইয়াৰ পিছৰে পৰা তেওঁ কেৱল বিভাগীয় ফুটবল প্ৰতিযোগিতা সমূহতহে অংশ লৈছিল।

মৃত্যু

বহুদিন যকৃৎ আৰু বৃক্কৰ ৰোগত আক্ৰান্ত হৈ দীৰ্ঘদিন চিকিৎসাধীন হৈ থকাৰ পিছত ২০১৩ চনৰ ১৪ ডিচেম্বৰ তাৰিখে গুৱাহাটীৰ ইন্টাৰনেছনেল হস্পিটেলত বাবুল ফুকনৰ মৃত্যু হয়। মৃত্যুৰ সময়ত তেওঁ পত্নী আৰু এগৰাকী কন্যা সন্তানক এৰি গৈছে।

তথ্যসূত্ৰ

শ্ৰেণী:অসমীয়া ক্ৰীড়াবিদ
শ্ৰেণী:অসমৰ ফুটবল খেলুৱৈ
শ্ৰেণী:ভাৰতৰ ফুটবল খেলুৱৈ
সংগীতা চৌহান

সঙ্গীতা চৌহান হৈছে এক ভাৰতীয় অভিনেত্ৰী। তেওঁ ভাপী, গুজৰাট, ভাৰতত জন্মগ্ৰহণ কৰে। তেওঁ কন্নড় চলচ্চিত্ৰ শাৰ্প শুটাৰ আৰু লভ ইউ আলিয়াত অভিনয় কৰিছিল। তেওঁক এক শ্ৰীংগাৰ-স্বাভিমানৰ মেগনা চৌহান হিচাপে জনা যায়।

পৰিয়াল জীবন

সঙ্গীতা চৌহান ভাপী, গুজৰাটৰ পৰা আহিছে। সঙ্গীতা তেওঁৰ পূৰ্বৰ পতি চিৰাগৰ সৈতে সুখী লাভ বাচলীয়া বিবাহ কৰিছিল আৰু তেওঁলোক ৮ বছৰ একে চেলাইছিল। যদিও, তেওঁ ২০১৭ চনত বিবাহ বিচ্ছেদৰ বাবে আবেদন জনাইছিল।
সিঁহঁতে এতিয়া তেওঁৰ কো-অ্যাক্টৰ মানীশ ৰাইজিঙহনৰ সৈতে ৩০ জুন ২০২০ তাৰিখে বিবাহ কৰিছে, যেতিয়া সিহঁতে এক শ্ৰীংগাৰ-স্বাভিমানৰ চিত্ৰগ্ৰহণৰ সময়ত পৰস্পৰে মন্নাইছিল।

চলচ্চিত্ৰ

বছৰ
চলচ্চিত্ৰ
ভূমিকা
ভাষা
২০১৫
লভ ইউ আলিয়া
আলিয়া
কন্নড়
২০১৫
শাৰ্প শুটাৰ
নন্দিনী
কন্নড়

টেলিভিছন

বছৰ
নাম
ভূমিকা
মন্তব্য
উদ্ধৃতি
২০১৬–২০১৭
এক শ্ৰীংগাৰ-স্বাভিমান
মেগনা সোলাঙ্কী সিঙ্গানিয়া
মুখ্য মহিলা ভূমিকাত

২০১৬
বিগ বস ১০
নিজে
অতিথি

২০১৭
ৰাইজিং ষ্টাৰ

২০১৮
পীয়া আলবেলা
মেগনা কুনাল গোয়েঙ্কা
সহায়ক ভূমিকা

২০১৯
নাগিন ৩
অভি
৩টা এপিসোডত বিশেষ উপস্থিতি

বাহ্যিক সংযোগ

সঙ্গীতা চৌহান on IMDb

উদ্ধৃতি

শ্ৰেণী:জীৱিত ব্যক্তি
শ্ৰেণী:ভাৰতীয় টেলিভিছন অভিনেত্ৰী
শ্ৰেণী:ভাৰতীয় অভিনেত্ৰী
শ্ৰেণী:কন্নড় চলচ্চিত্ৰৰ অভিনেত্ৰী
দীপক শৰ্মা

দীপক শৰ্মা (, ২৩ আগষ্ট, ১৯৬৮ – ৩ নৱেম্বৰ, ২০২৫) অসম, ভাৰতৰ এগৰাকী বাঁহী বাদক। তেওঁ ২০১৩ চনলৈ ৩খন অসমীয়া চলচ্চিত্ৰৰ সংগীত পৰিচালনা কৰাৰ লগতে জী টিভিত সম্প্ৰচাৰিত হোৱা কৰ্ম এণ্ড ৱাজিৰৰ সংগীত পৰিচালনা কৰিছিল। আকাশবাণী গুৱাহাটীৰ হাইগ্ৰেডেড আৰ্টিষ্টৰ মৰ্যাদাপ্ৰাপ্ত দীপক শৰ্মাই নিজৰ দেশৰ লগতে ৪২ খন বৰ্হিদেশতো বহুবাৰ বাঁহীবাদন প্ৰদৰ্শন কৰিছিল৷

প্ৰাৰম্ভিক জীৱন আৰু শিক্ষা

১৯৬৮ চনৰ ২৩ আগষ্ট তাৰিখে দীপক শৰ্মাৰ অসমৰ অবিভক্ত কামৰূপ জিলাৰ পানীগাঁৱত জন্ম হয়৷ যি বৰ্তমান নলবাৰী জিলাৰ অন্তৰ্গত। তেওঁৰ পিতৃ প্ৰয়াত প্ৰমোদ শৰ্মা। ১৯৮৪ চনত তেওঁ হাইস্কুল শিক্ষান্ত পৰীক্ষাত উত্তীৰ্ণ হয় আৰু উচ্চ শিক্ষা গ্ৰহণ কৰিবলৈ গুৱাহাটীলৈ যায়। ১৯৮৯ চনত গুৱাহাটী বাণিজ্য মহাবিদ্যালয়ৰ পৰা তেওঁ বাণিজ্য বিভাগত স্নাতক ডিগ্ৰী লাভ কৰে।

সংগীত শিক্ষা

ইনষ্ট্ৰুমেণ্টেল মিউজিক (বাঁহী) বিষয়ত স্নাতকোত্তৰ ডিগ্ৰী লাভ, (ৰবীন্দ্ৰ ভাৰতী বিশ্ববিদ্যালয়, কলিকতা)
সংগীত বিশাৰদ, ভাটখাণ্ডে সংগীত বিদ্যাপীঠ, লক্ষ্ণৌ
পণ্ডিত হৰিপ্ৰসাদ চৌৰসিয়াৰ তত্ত্বাৱধানত সংগীত শিক্ষা (১৯৯২ চনৰ পৰা)
অল ইণ্ডিয়া ৰেডিঅ', গুৱাহাটীৰ বি. হাই গ্ৰেডেড আৰ্টিষ্ট (বাঁহী বাদন)
হৰিপ্ৰসাদ চৌৰসিয়াৰ অধীনত বাঁহী শিকি থকাৰ সময়তে তেওঁ কেইখনমান হিন্দী চলচ্চিত্ৰৰ সংগীতত বাঁহী বজাইছিল। পৰৱৰ্তী সময়ত দীপক শৰ্মাই জুবিন গাৰ্গৰ কেইবাটাও জনপ্ৰিয় গানত বাঁহীৰ সুৰ দিছিল। মুম্বাইত থকাৰ সময়তে দীপক শৰ্মা দক্ষিণ আফ্ৰিকালৈ বাঁহী বাদনৰ বাবে আমন্ত্ৰিত হৈছিল। ইয়াৰ পিছত তেওঁ ছুইজাৰলেণ্ড, জাৰ্মানী, পোলেণ্ড, ফ্ৰান্স আদিকে ধৰি ৪২খন দেশত অনুষ্ঠান পৰিৱেশন কৰিছিল।

সন্মান আৰু স্বীকৃতি

বছৰটোৰ শ্ৰেষ্ঠ সংগীতকাৰ, ২০০৬ চন (এন ই টিভি প্ৰাইভেট চেনেল)
সংগীত প্ৰভা বঁটা, ২০০৭ চন
আসাম স্পোৰ্টছ কালচাৰেল জুৰী এৱাৰ্ড, ২০০৭ চন
জেমচ অৱ আছাম, ২০০৮ চন
আজিম হাজৰিকা বঁটা (শিৱসাগৰ প্ৰেচ ক্লাব)

মৃত্যু

২০২৫ চনৰ ৩ নৱেম্বৰ তাৰিখে দীপক শৰ্মাৰ মৃত্যু ঘটে। তেওঁ ৫৭ বছৰ বয়সত চেন্নাইত চিকিৎসাধীন অৱস্থাত পুৱা ৬ বাজি ১৫ মিনিটত শেষ নিঃশ্বাস ত্যাগ কৰে। দীপক শৰ্মাই যকৃত ৰোগত আক্ৰান্ত হৈ কেইবছৰ ধৰি অসুস্থ হৈ আছিল।

দীপক শৰ্মাৰ নশ্বৰদেহ ৪ তাৰিখে বিমানেৰে অসমলৈ অনা হয়। বিমানবন্দৰত বাঁহী বাদকৰ দলে শিল্পীগৰাকীক বাঁহীৰ সুৰেৰে শ্ৰদ্ধাঞ্জলি জনায়। ইয়াৰ পাছতে তেওঁৰ নশ্বৰ দেহ গুৱাহাটীৰ অম্বিকাগিৰী নগৰৰ বাসগৃহলৈ লৈ অহা হৈছে। নৱগ্ৰহ শ্মশানত বিয়লি ৰাজ্যিক মৰ্যাদাৰে শিল্পীগৰাকীৰ শেষকৃত্য সম্পন্ন কৰা হ’ব।

তথ্য সংগ্ৰহ

বাহ্যিক সংযোগ

শ্ৰেণী:অসমৰ সঙ্গীত পৰিচালক
শ্ৰেণী:মৃত ব্যক্তি
শ্ৰেণী:বাঁহীবাদক
শ্ৰেণী:অসমৰ ব্যক্তি
শ্ৰেণী:ভাৰতৰ ব্যক্তি
শ্ৰেণী:বাদ্যযন্ত্ৰী
শ্ৰেণী:সংগীত পৰিচালক
জোছনা চিনাপ্পা

জোছনা চিনাপ্পা ( ; জন্ম: ১৫ ছেপ্টেম্বৰ ১৯৮৬) এগৰাকী ভাৰতীয় পেছাদাৰী স্কোয়াছ খেলুৱৈ। ২০১৬ চনত কেৰিয়াৰৰ সৰ্বোচ্চ বিশ্ব ৰেংকিং #১০ত উপনীত হোৱা চিনাপ্পা ২০০৫ চনত ব্ৰিটিছ জুনিয়ৰ অ’পেন জয় কৰা প্ৰথমগৰাকী ভাৰতীয় আছিল।

ভাৰতীয় মহিলাৰ আটাইতকৈ কম বয়সীয়া ৰাষ্ট্ৰীয় চেম্পিয়ন আছিল চিনাপ্পা আৰু ১৮টা খিতাপ দখল কৰি সৰ্বাধিক ৰাষ্ট্ৰীয় চেম্পিয়নশ্বিপ জয়ৰ অভিলেখ গঢ়িছে। ২০২৪ চনত ভাৰত চৰকাৰে তেওঁক ভাৰতৰ চতুৰ্থ সৰ্বোচ্চ অসামৰিক সন্মান পদ্মশ্ৰী সন্মানেৰে সন্মানিত কৰে।

২০১৪ চনৰ কমনৱেলথ গেমছত জোছনাই দিপিকা পল্লিকালৰ সৈতে ডাবলছত স্বৰ্ণ পদক লাভ কৰে, যিটো ভাৰতৰ এই ক্ৰীড়াত প্ৰথম কমনৱেলথ গেমছ পদক। ২০১৮ চনৰ সংস্কৰণত এই যুটিয়ে ৰূপৰ পদক লাভ কৰে। ২০১৭ চনৰ এছিয়ান চেম্পিয়নশ্বিপত তেওঁ সোণৰ পদক লাভ কৰি ভাৰতৰ প্ৰথম এছিয়ান স্কোয়াছ চেম্পিয়ন হিচাপে পৰিগণিত হয়।

২০১৮ চনৰ এপ্ৰিল মাহত জোছনাই এল গৌনা ৱৰ্ল্ড ছিৰিজ ইভেণ্টৰ দ্বিতীয় ৰাউণ্ডত, একেৰাহে খেলত নিকোল ডেভিদক বিচলিত কৰিছিল। এই জয় তেওঁৰ অন্যতম উল্লেখযোগ্য আপচেট আছিল।

প্ৰাৰম্ভিক জীৱন

১৯৮৬ চনৰ ১৫ ছেপ্টেম্বৰত তামিলনাডুৰ চেন্নাইত জন্মগ্ৰহণ কৰিছিল জোছনা চিন্নাপ্পাৰ। তেওঁৰ পিতৃ অঞ্জন চিনাপ্পাই ক'ৰ্গত কফি বাগিচা চলায়। যোছনাই সাত বছৰ বয়সৰ পৰাই স্কোয়াছ খেলিবলৈ আৰম্ভ কৰিছিল। আঠ বছৰ বয়সত তেওঁ বেডমিণ্টন নে টেনিছ খেলিব সেই বিষয়ে বিবেচনা কৰিছিল। অৱশেষত তেওঁ স্কোয়াছ বাছি লয় যিটো তেওঁ মাদ্ৰাজ ক্ৰিকেট ক্লাবত খেলিবলৈ আৰম্ভ কৰে।

তথ্যসূত্ৰ
চিৰন্তন শিখা জলপ্ৰপাত

চিৰন্তন শিখা জলপ্ৰপাত নামৰ জলপ্ৰপাতটো পশ্চিম নিউয়ৰ্কৰ চেষ্টনাট ৰিজ পাৰ্কৰ এটা অংশ শ্বেল ক্ৰিক প্ৰিজাৰ্ভত অৱস্থিত আৰু ই এটা সৰু জলপ্ৰপাত। জলপ্ৰপাতটোৰ গুৰিৰ এটা সৰু গুহাত প্ৰাকৃতিক গেছ নিৰ্গত হয়, যাক জ্বলাই সৰু শিখা এটা উৎপন্ন কৰিব পাৰি। এই শিখা প্ৰায় বছৰজুৰি দেখা যায় যদিও ইয়াক নুমুৱাবও পাৰি আৰু মাজে মাজে পুনৰ জ্বলাব পৰা যায়।

শেহতীয়া উন্নয়ন

এসময়ত এই অঞ্চলটোৰ কথা কম মানুহেহে জানিছিল, কিন্তু সংবাদ মাধ্যমৰ মনোযোগ আৰু প্ৰৱেশ পথৰ উন্নতিৰ ফলত দৰ্শনাৰ্থীৰ সংখ্যা বৃদ্ধি পাইছে। ২০২৩ চনৰ আগষ্ট মাহত নিউয়ৰ্কৰ অৰ্চাৰ্ড পাৰ্কৰ ইটাৰ্নেল ফ্লেম জলপ্ৰপাতৰ মূল ধাৰাটো ডাঙৰ নিৰ্মাণৰ কামৰ পিছত পুনৰ মুকলি কৰা হয়, য'ত চেষ্টনাট ৰিজ পাৰ্কৰ ইটাৰ্নেল ফ্লেম ট্ৰেইলৰ আটাইতকৈ কৌশলী অংশটো বাইপাছ কৰি ১৩৯টা বক্স ষ্টেপ সংযোজন কৰা হয় আৰু প্ৰায় ১২০ ফুট (৩৫ মিটাৰ) ট্ৰেইলৰ কাষেৰে খাদৰ ওচৰলৈকে ৰেলিং দিয়া হয়। এই জলাধাৰটোৰ মাজলৈ যোৱাটো এক প্ৰত্যাহ্বানমূলক হৈয়েই আছে; সেয়ে দৰ্শনাৰ্থীক অত্যন্ত সাৱধানতা আৰু সঠিক জোতা পিন্ধাৰ পৰামৰ্শ দিয়া হৈছে।

গেছৰ গঠন আৰু উৎস

ইণ্ডিয়ানা ইউনিভাৰ্চিটি ব্লুমিংটন আৰু ইটালীৰ নেচনেল ইনষ্টিটিউট অৱ জিঅ’ফিজিক্স এণ্ড ভলকেন’লজীৰ ভূতত্ত্ববিদসকলে ২০১৩ চনত ইটাৰ্নেল ফ্লেম জলপ্ৰপাতৰ ওপৰত অধ্যয়ন কৰিছিল যাতে প্ৰাকৃতিকভাৱে পোৱা হাইড্ৰ’কাৰ্বন ছিপৰ পৰা নিৰ্গত হোৱা প্ৰাকৃতিক গেছে বায়ুমণ্ডলত সেউজ গৃহ গেছত কেনে অৰিহণা যোগায় সেই বিষয়ে ভালদৰে বুজিব পৰা যায়। তেওঁলোকে দেখিলে যে, চিৰন্তন শিখা জলপ্ৰপাত 'মেক্ৰ' ছিপ'ত ইথেন আৰু প্ৰপেনৰ ঘনত্ব অন্যান্য জনাজাত প্ৰাকৃতিক গেছৰ ছিপতকৈ বেছি (প্ৰায় ৩৫%), য'ত সাধাৰণতে অধিক পৰিমাণৰ মিথেন থাকে। তেওঁলোকে অনুমান কৰিছিল যে, জলপ্ৰপাতটোৰ ছিদ্ৰটোৱে প্ৰতিদিনে প্ৰায় এক কিলোগ্ৰাম (২.২ পাউণ্ড) মিথেন নিৰ্গত কৰে।

গৱেষকসকলে জলপ্ৰপাতটোৰ অঞ্চলত আন অসংখ্য ‘মাইক্ৰ’ ছিপ’ৰ উপস্থিতিও লক্ষ্য কৰে। এই ছিপবোৰে নিৰ্গত হোৱা গেছক সেই অঞ্চলৰ কূপৰ পৰা ওলোৱা গেছৰ সৈতে তুলনা কৰি তেওঁলোকে নিৰ্ণয় কৰিলে যে গেছবোৰ পৃষ্ঠৰ পৰা প্ৰায় ৪০০ মিটাৰ (১,৩০০ ফুট) তলৰ ৰাইনষ্ট্ৰীট শ্বেলৰ পৰা উৎপত্তি হয়। টেকটনিক কাৰ্যকলাপে সম্ভৱতঃ শ্বেলত ফল্ট মুকলি কৰি দিছিল, যাৰ ফলত গেছবিধে ওপৰলৈ ওলাই আহিব পাৰিছিল।

চিত্ৰশালা

তথ্য সূত্ৰ

শ্ৰেণী:গোলকীয় পৰিঘটনা
শ্ৰেণী:পৰ্যটন
যমান্তক

যমান্তক বা বজ্ৰভৈৰৱ হৈছে বজ্ৰযান বৌদ্ধধৰ্মৰ এগৰাকী দেৱতা। তেওঁক কোনো কোনো সময়ত "মৃত্যু দেৱতাৰ ওপৰত বিজয়ী হিচাপে কল্পনা কৰা হয়। এইদৰে যমন্তকৰ অৰ্থ হৈছে “মৃত্যুৰ ধ্বংসকাৰী” বা "মৃত্যুৰ বিজয়ী।"

সেয়েহে যমন্তক যমৰ শত্ৰু যদিও তেওঁৰ উপস্থাপনে বহু দিশত যমক প্ৰতিফলিত কৰে: তেওঁ যমৰ দৰেই প্ৰায়ে ম'হত আৰোহণ কৰে আৰু প্ৰায়ে ম'হৰ শিৰৰ সৈতে তেওঁক চিত্ৰিত কৰা হয়।

বৌদ্ধ ধৰ্মত "মৃত্যুৰ অন্ত পেলোৱা" সকলো বুদ্ধৰে এটা গুণ কাৰণ তেওঁলোকে পুনৰ্জন্মৰ চক্ৰ, সংসাৰ সমাপ্ত কৰিছে।

বিৱৰণ

যমান্তক নামৰ আন এটা ঐতিহাসিক উৎস হিন্দু দেৱতা শিৱৰ এটা ৰূপ কালান্তক। কালান্তকে নিজৰ ভক্ত মাৰ্কণ্ডেয়ক মৃত্যুৰ দেৱতা যমৰ কবলৰ পৰা ৰক্ষা কৰে। তেওঁ‌ক বৌদ্ধ ধৰ্ম আৰু হিন্দু ধৰ্মৰ মহামৃত্যুঞ্জয় মন্ত্ৰৰ আনুগত্য আৰু উৎপত্তিৰ দেৱতা হিচাপে গণ্য কৰা হয়।

বৌদ্ধ ধৰ্মত যমান্তক হৈছে বোধিসত্ত্ব মঞ্জুশ্ৰীৰ ক্ৰোধপূৰ্ণ ৰূপ। তেওঁ অন্যান্য প্ৰসংগত ধৰ্মপাল বা হেৰুক হিচাপেও কাম কৰে। তেওঁ মৃত্যুৰ গৰাকী যমক পৰাস্ত কৰিবলৈ এই ৰূপ ধাৰণ কৰিছিল কাৰণ যমে অকালতে লোকসকলৰ জীৱন হৰণ কৰি কৰ্মত অহংভাৱেৰে হস্তক্ষেপ কৰি আছিল। যমান্তকে যমক নিজৰ ভয়ংকৰ ৰূপেৰে আতংকিত কৰি বশ কৰিলে। তেতিয়া যমে নিজৰ কৰ্মৰ অনুতাপ কৰি ধৰ্মৰ ৰক্ষক হৈ পৰিল। এই পদ্ধতিৰে মঞ্জুশ্ৰীয়ে মৃত্যুভয়ৰ মায়াময় স্বৰূপৰ লগতে মৃত্যুৰ অবাস্তৱতাও উদঙাই দিছিল।

যমান্তকক বিভিন্ন ৰূপত উপস্থাপন কৰা হয়। ইয়াৰে এক ৰূপত তেওঁ ছয় ভৰি, ছয় মুখ আৰু ছয় হস্তৰ সৈতে ম'হৰ ওপৰত বহি বা থিয় হৈ বিভিন্ন অস্ত্ৰ ধৰি থাকে। আটাইতকৈ ওপৰত অৱস্থিত মুখখন হৈছে মঞ্জুশ্ৰীৰ ক্ৰোধপূৰ্ণ দিশ। তাৰ তলৰ মুখ ৰক্তবৰ্ণ। আন মুখবোৰ হালধীয়া, গাঢ় নীলা, ৰঙা, ক’লা, বগা, ধূসৰ, আৰু বাদামী ৰঙৰ। প্ৰতিখন মুখত তিনিটাকৈ চকু থাকে। অন্য সাধাৰণ উপস্থাপনতো তেওঁক বত্ৰিশখন হাত আৰু ষোল্লখন ভৰিৰ সৈতে চিত্ৰণ কৰা হয়। লগতে যমৰ দৰেই তেওঁক এটা উত্থিত পুৰুষাংগৰ সৈতে উপস্থাপন কৰা হয়। ই শৰীৰৰ তৰল পদাৰ্থৰ ৰসায়নৰ প্ৰতীক।

চীনা গুপ্ত বৌদ্ধ ধৰ্ম আৰু শ্বিংগন বৌদ্ধ ধৰ্মত যমান্তক হৈছে অমিতাভ বুদ্ধৰ ক্ৰোধপূৰ্ণ প্ৰকাশ। তেওঁক শুকুলা ষাঁড়ৰ ওপৰত উপৱিষ্ট, ছখন মুখ, ভৰি আৰু বিভিন্ন অস্ত্ৰ ধৰি থকা হাতেৰে চিত্ৰিত কৰা হৈছে।

তথ্য সংগ্ৰহ

গ্ৰন্থপঞ্জী

Ra Yeshé Sengé (2015). The All-Pervading Melodious Drumbeat: The Life of Ra Lotsawa . Translated with introduction and notes by Bryan J. Cuevas. Penguin Classics.

শ্ৰেণী:বৌদ্ধ ধৰ্মৰ দেৱ-দেৱী
ছত্তীছগঢ়ী ভাষা

ছত্তীছগঢ়ী ভাষা হৈছে এটা ইন্দো-আৰ্য ভাষা, যাক প্ৰায় ১৬.২৫ মিলিয়ন লোক ভাৰতৰ ছত্তীছগঢ়, ওড়িশা, মধ্য প্ৰদেশ আৰু মহাৰাষ্ট্ৰত ব্যৱহাৰ কৰে। ই হিন্দীৰ সৈতে একেলগে ছত্তীছগঢ় ৰাজ্যৰ সহ-অধিকাৰিক ভাষা। এই ভাষাটো পূৰ্বীয় হিন্দী ভাষাসমূহৰ অন্তৰ্গত বুলি গণ্য কৰা হয় আৰু ভাৰতীয় ৰাষ্ট্ৰীয় জনগণনাত ইয়াক হিন্দীৰ এটা উপভাষা হিচাপে গণনা কৰা হৈছে।

আৰু চাওক

সুৰগুজীয়া ভাষা

তথ্যসূত্ৰ

শ্ৰেণী:ভাৰতৰ ভাষা
সুৰেশ ৰাইনা

সুৰেশ ৰাইনা (; জন্ম ২৭ নৱেম্বৰ ১৯৮৬) এজন ভাৰতীয় ক্ৰিকেটাৰ। তেওঁ এজন আক্ৰমণাত্মক বাওঁহতীয়া মিডল-অৰ্ডাৰ বেট্‌ছমেন আৰু এজন অনিয়মীয়া অফ-স্পিন বলাৰ। উত্তৰ প্ৰদেশ দলৰ হৈ তেওঁ আটাইকেইবিধ ঘৰুৱা ক্ৰিকেটত খেলে আৰু ইণ্ডিয়ান প্ৰিমিয়াৰ লীগত চেন্নাই চুপাৰ কিংচ দলৰ তেওঁ সহ-অধিনায়ক। ভাৰতীয় দলৰো তেওঁ দুই-এখন খেলত নেতৃত্ব দিছে আৰু তেওঁ দ্বিতীয় কমবয়সীয়া ভাৰতীয় অধিনায়ক। আন্তৰ্জাতিক ক্ৰিকেটৰ তিনিওবিধ খেলত শতৰাণ কৰা তেওঁ একমাত্ৰ ভাৰতীয় খেলুৱৈ।

২০০৫ চনত ১৮ বছৰ বয়সত তেওঁ শ্ৰীলংকাৰ বিৰুদ্ধে এদিনীয়া ক্ৰিকেটত আত্মপ্ৰকাশ কৰে। কিন্তু তাৰ ৫ বছৰৰ পাছতহে ২০১০ চনত শ্ৰীলংকাৰ বিৰুদ্ধেই তেওঁৰ টেষ্ট অভিষেক ঘটে। প্ৰথম টেষ্টতে তেওঁ শতৰাণ (১২০) সংগ্ৰহ কৰে। টেষ্ট অভিষেকৰ আগত সৰ্বাধিক এদিনীয়া খেলাৰ অভিলেখ তেওঁৰ হাতত আছে। তেওঁ ২০১১ চনৰ বিশ্বকাপ বিজয়ী ভাৰতীয় দলৰ তেওঁ সদস্য আছিল। ইণ্ডিয়ান প্ৰীমিয়াৰ লীগত সৰ্বাধিক ৰাণ আৰু সৰ্বাধিক কেচ্চৰ অভিলেখো তেওঁৰ নামত আছে। চেম্পিয়ন্‌ছ লীগ টুৱেণ্টি২০তো তেওঁ সৰ্বাধিক ৰাণৰ অভিলেখ গঢ়ে।

কৃতিত্ব

তিনিওবিধ আন্তৰ্জাতিক ক্ৰিকেটত শতৰাণ কৰা তেওঁ একমাত্ৰ ভাৰতীয়।
ভাৰতীয় দলক নেতৃত্ব দিয়া তেওঁ দ্বিতীয় কমবয়সীয়া খেলুৱৈ (২৩ বছৰ) আৰু যিকোনো আন্তৰ্জাতিক ক্ৰিকেট দলক নেতৃত্ব দিয়া তেওঁ দ্বাদশ কমবয়সীয়া খেলুৱৈ।
টেষ্ট অভিষেকত শতৰাণ কৰা তেওঁ দ্বাদশ ভাৰতীয়।
আই পি এলত ৩০০০ ৰাণ কৰা তেওঁ একমাত্ৰ খেলুৱৈ।
আই পি এলত সৰ্বাধিক কেচ্চ (৫২ টা) ধৰা খেলুৱৈ।
আই পি এলত ১০০টা ছয় কোবোৱা তেওঁ দ্বিতীয় খেলুৱৈ আৰু প্ৰথম ভাৰতীয় খেলুৱৈ।
প্ৰতিখন আই পি এলত ৪০০ ৰাণ কৰা তেওঁ প্ৰথম আৰু একমাত্ৰ খেলুৱৈ।
আই পি এল, চেম্পিয়ন্‌ছ লীগ টি২০ আৰু টুৱেণ্টি২০ আন্তৰ্জাতিকত শতৰাণ কৰা তেওঁ প্ৰথম আৰু একমাত্ৰ ভাৰতীয় খেলুৱৈ।
আই চি চি বিশ্ব টুৱেণ্টি২০ত শতৰাণ কৰা তেওঁ একমাত্ৰ ভাৰতীয় খেলুৱৈ।
টুৱেণ্টি২০ আন্তৰ্জাতিকত শতৰাণ কৰা তেওঁ বিশ্বৰ তৃতীয় খেলুৱৈ।
আই পি এলত সৰ্বাধিক ষ্ট্ৰাইক ৰেট তেওঁৰ নামত আছে।
তেওঁ চেম্পিয়ন্‌ছ লীগ টুৱেণ্টি২০ত সৰ্বাধিক ৰাণ কৰা খেলুৱৈ।
২০০খন এদিনীয়া আন্তৰ্জাতিক খেলা তেওঁ দ্বাদশ ভাৰতীয়।
এদিনীয়া আন্তৰ্জাতিকত ৫০০০ ৰাণ কৰা তেওঁ একাদশ ভাৰতীয় খেলুৱৈ।
চেন্নাই চুপাৰ কিংচ দলে খেলা প্ৰতিখন খেলতে তেওঁ খেলিছে।
(তথ্য) (অভিলেখ সম্পাদনা- ১৪ মাৰ্চ ২০১৫)

তথ্যসূত্ৰ

বাহ্যিক সংযোগ

অফিচিয়েল ৱেবছাইট

শ্ৰেণী:ভাৰতীয় ক্ৰিকেটাৰ
শ্ৰেণী:জীৱিত ব্যক্তি
নাগা সাধু

নগা সাধু হৈছে হিন্দু সন্ন্যাসী যি দিগম্বৰ হৈ থকা আৰু যুদ্ধ কলা বিশেষজ্ঞ হিচাপে বিখ্যাত। আদিগুৰু শংকৰাচাৰ্যই আৰম্ভ কৰা এই পৰম্পৰা অনুসৰি তেওঁলোকে বিভিন্ন আখৰা বা আশ্ৰমত বাস কৰে।

জীৱনশৈলী

সাধাৰণ জীৱনৰ পৰা আঁতৰত তেওঁলোক বিভিন্ন দুৰ্গম স্থানত থকা আশ্ৰমত কঠোৰ অনুশাসনৰ মাজত তেওঁলোকৰ জীৱন যাপন কৰে।

নগা সাধুসকলে তিনি ধৰণৰ যোগাসন কৰে যি তেওঁলোকৰ বাবে ঠাণ্ডাৰ সৈতে মোকাবিলা কৰাত সহায়ক বুলি প্ৰমাণিত। তেওঁলোকে চিন্তা আৰু খাদ্যাভ্যাস দুয়োটাতে সংযম বজাই ৰাখে। নাগা সাধুসকল সামৰিক পন্থা আৰু সামৰিক ৰেজিমেণ্টৰ দৰে বিভক্ত। ত্ৰিশূল, তৰোৱাল, শংখ আৰু পাইপৰ সহায়ত তেওঁলোকে সামৰিক মৰ্যাদা দেখুৱায়।

এই সাধুসকলক প্ৰায়ে কুম্ভমেলাত দেখা যায়। বিশেষকৈ বহিঃৰাজ্যৰ পৰ্যটকৰ মাজত কুম্ভমেলাত নাগা সাধুসকলৰ বিষয়ে অতি কৌতূহলৰ সৃষ্টি হয়। কোনো বস্ত্ৰ পৰিধান নকৰাৰ বাবে শিৱভক্তসকলক নগা সাধু দিগম্বৰা বুলিও কোৱা হয়, অৰ্থাৎ যিসকলৰ কাপোৰ কেৱল আকাশ। কাপোৰৰ নামত গোটেই শৰীৰত যজ্ঞ ছাই লেপ দিয়া এই সাধুসকলে কুম্ভমেলাত ৰাজস্নানৰ সময়তহে মুকলিকৈ ভক্তৰ সন্মুখত আহে। সাধাৰণতে তেওঁলোকে লোকচক্ষুৰ পৰা দূৰত্ব বজাই ৰাখে।

তথ্যসূত্ৰ

শ্ৰেণী:হিন্দু ধৰ্ম
নেহা কক্কৰ

নেহা কক্কৰ সিং (জন্ম: ৬ জুন ১৯৮৮) এগৰাকী ভাৰতীয় কণ্ঠশিল্পী। তেওঁ নেপথ্য কণ্ঠশিল্পী ট’নি কক্কৰ আৰু সোণু কক্কৰৰ কনিষ্ঠ ভগ্নী। অতি কম বয়সতে ধৰ্মীয় অনুষ্ঠানত প্ৰদৰ্শন কৰিবলৈ আৰম্ভ কৰিছিল। ২০০৫ চনত ছিংগিং ৰিয়েলিটি শ্ব’ ইণ্ডিয়ান আইডলৰ দ্বিতীয় ছিজনত অংশগ্ৰহণ কৰে। তেওঁ মীৰাবাই নট আউট ছবিত কোৰাছ গায়িকা হিচাপে বলীউডত ভৰি থয়। ককটেলৰ (২০১২) ডান্স ট্ৰেক "ছেকেণ্ড হেণ্ড জৱানী" মুক্তিৰ লগে লগে তেওঁ এখন বিশিষ্ট স্থান লাভ কৰে আৰু বহুতো জনপ্ৰিয় পাৰ্টীৰ গীতত কণ্ঠদান কৰাৰ সুযোগ পায়, যাৰ ভিতৰত আছে য়াৰিয়াৰ “ছানী ছানী” আৰু ২০১৪ চনৰ চাউণ্ডট্ৰেক এলবাম কুইনৰ "লণ্ডন থুমাকডা।" নেপথ্য কণ্ঠদানৰ উপৰিও কক্কৰে কেইবাটাও মিউজিক ভিডিঅ'ত আৰু "ইণ্ডিয়ান আইডল"কে ধৰি কেইবাটাও টেলিভিছন ৰিয়েলিটি শ্ব'ত বিচাৰক হিচাপে অংশ লৈছে।

২০১৯ চনত কক্কৰক ইউটিউবত সৰ্বাধিক দৰ্শন হোৱা মহিলা শিল্পীৰ ভিতৰত তালিকাভুক্ত কৰা হয়, যাৰ মুঠ দৰ্শন আছিল ১৩.৯ বিলিয়ন। ২০২১ চনৰ জানুৱাৰী মাহত তেওঁ ইউটিউব ডাইমণ্ড বঁটা লাভ কৰা প্ৰথমগৰাকী ভাৰতীয় গায়িকা হিচাপে পৰিগণিত হয়। তেওঁ স্পটিফাইত বিশ্বজুৰি সৰ্বাধিক অনুসৰণ কৰা মহিলা ভাৰতীয় শিল্পী আৰু ২২ নং সৰ্বাধিক অনুসৰণ কৰা শিল্পী।

২০১৭ আৰু ২০১৯ চনত ইণ্ডিয়া ফৰ্বছ চেলিব্ৰিটি ১০০ত তেওঁক দেখা যায়। ২০২০ চনৰ ডিচেম্বৰ মাহত ফৰ্বছৰ এছিয়াৰ ১০০ গৰাকী ডিজিটেল তাৰকাৰ তালিকাত তেওঁ স্থান লাভ কৰে।

২০১৯ চনত, কক্কৰক ইউটিউবত আটাইতকৈ বেছি দৰ্শক থকা মহিলা শিল্পীসকলৰ মাজত স্থান দিয়া হৈছিল, য'ত তেওঁৰ ১৩.৯ বিলিয়ন দৰ্শন আছিল। তেওঁ ভাৰতৰ আটাইতকৈ বেছি অনুগামী থকা মহিলা শিল্পী আৰু বিশ্বব্যাপী স্পটিফাইত ২২তম স্থানত থকা শিল্পী।

তেওঁ ২০১৭ আৰু ২০১৯ চনত ফৰ্বচ ইণ্ডিয়া চেলিব্ৰিটি ১০০ তালিকাত অন্তৰ্ভুক্ত হৈছিল। ডিচেম্বৰ ২০২০ চনত, তেওঁ ফৰ্বচৰ এচিয়াৰ ১০০ ডিজিটেল ষ্টাৰ তালিকাত স্থান লাভ কৰিছিল।

বাহ্যিক সংযোগ

তথ্য সংগ্ৰহ

শ্ৰেণী:হিন্দী চলচ্চিত্ৰৰ নেপথ্য কণ্ঠশিল্পী